হ্যাম রেডিও দিল নিখোঁজ ব্যাক্তির খোঁজ! নেপালে আটকে পানিহাটির বাসিন্দা

পানিহাটি: পানিহাটির নিখোঁজ ব্যাক্তির খোঁজ মিলল হ্যাম রেডিওর (Ham Radio) মাধ্যমে। নেপাল থেকে খোঁজ পাওয়া গেল ৩৫ বছরের ব্যাক্তির। তবে নেপালের অশান্ত পরিস্থিতির জেরে তাঁর ভারতে ফেরা আপাতত আটকে গিয়েছে। বর্তমানে উদ্বেগে দিন কাটাচ্ছে পরিবার।

সূত্রের খবর, পানিহাটি পুরসভার ১৯ নম্বর ওয়ার্ডের অন্তর্গত ঘোষপাড়া এলাকার বাসিন্দা অভিষেক ঘোষ। তিনি মানসিকভাবে ভারসাম্যহীন। গত ৭ মাস আগে তিনি পানিহাটি এলাকা থেকে আচমকা নিখোঁজ হয়ে যান। তাঁর খোঁজ না পেয়ে নিখোঁজ ডায়েরি করা হয় ঘোলা থানায়। অবশেষে হ্যাম রেডিওর মাধ্যমে খবর মেলে অভিষেক নেপালে চলে গিয়েছে। সেখানে মানব সেবাশ্রম নামের একটি আশ্রমে তিনি রয়েছেন।

আরও পড়ুন: কয়েকঘণ্টার মধ্যেই দক্ষিণবঙ্গের জেলায় জেলায় ঝেঁপে বৃষ্টি

এরপরই নেপাল প্রশাসনের সঙ্গে যোগাযোগ করে অভিষেক ঘোষকে ভারতে নিয়ে আসার তৎপরতা শুরু হয়। কিন্তু হঠাৎ করে নেপালের ক্ষোভ বিক্ষোভের মধ্যে নেপালের সঙ্গে যোগাযোগ সম্পূর্ণ বন্ধ হয়ে গিয়েছে। যার জেরে অভিষেক ঘোষকে ভারতে ফিরিয়ে আনা আপাতত আটকে গিয়েছে। বর্তমানে ছেলের চিন্তায় উদ্বেগে দিন কাটাচ্ছেন অভিষেক ঘোষের পরিবার ও হ্যাম রেডিওর সদস্যরা।

দেখুন অন্য খবর